**ג'ייקוב גריר "ג'ייק" כהן** (באנגלית: **Jacob Greer "Jake" Cohen**; נולד ב-25 בספטמבר 1990, פנסילבניה) הוא כדורסלן אמריקאי-ישראלי המשחק בעמדות הפאוור פורוורד והסנטר במכבי תל אביב ובנבחרת ישראל. גובהו 2.08 מטר.

קריירת נוער
-----------

כהן נולד וגדל בפנסילבניה שבארצות הברית למשפחה יהודית, ובצעירותו למד בבית ספר עברי, חגג בר מצווה, ואף היה חבר נבחרת ארצות הברית במכביה. אחיו הגדול ג'וש הוא שחקן פוטבול. בשנת 2009 החל כהן את קריירת המכללות שלו במכללת דייווידסון מצפון-קרוליינה, בה למד במשך ארבע שנים. בעונתו האחרונה במכללה העמיד כהן ממוצעים של 14.9 נקודות, 5.3 ריבאונדים ו-1.6 חסימות, כשב-30 מ-34 המשחקים הוא קולע בספרות כפולות. בשנים 2012 ו-2013 כהן הוביל את קבוצתו לטורניר הארצי ונבחר לשחקן השנה במחוז בו קבוצתו משחקת (Southern Conference).

כהן סיים את קריירת הקולג' שלו בתור השחקן המוביל של דוידסון בכל הזמנים בחסימות (197) ופתיחות בחמישייה (123). הוא גם היה שני בזריקות עונשין (451), שישי בנקודות (1,795), שביעי בכדורי שדה (611), שמיני באחוזים מהעונשין (.805), ו-תשיעי בריבאונדים (747) הוא היה שני בכל הזמנים בקונפרנס הדרומי בריבאונדים הגנה (515), חמישי בריבאונדים התקפה (232), שביעי באחוזי זריקות עונשין (.805) וזריקות עונשין (451), ו-שמיני בחסימות (197).

קריירת בוגרים
-------------

### מכבי תל אביב (2015-2013)

ב-8 ביולי 2013 חתם כהן במכבי תל אביב לארבע שנים. בעונת 2014/2015 חזר למכבי תל אביב, שם שיחק במסגרת היורוליג והליגה הישראלית, זכה עם הצהובים בגביע המדינה והיה שותף לאחת הכישלונות הגדולים של מכבי תל אביב, והפסיד איתה בסדרת חצי גמר הפלייאוף להפועל אילת לאחר שהצהובים הובילו עליהם כבר 2-0 בסדרה ולבסוף הפסידו 3-2 להפועל אילת. בסיום העונה, שוחרר כהן מסגל הקבוצה למרות שהיה לו חוזה לעוד שנתיים נוספות בקבוצה.

### ראשון לציון (2014-2013)

לאחר עשרה משחקים במדי הצהובים הושאל כהן עד סוף העונה למכבי ראשון לציון. זמן קצר לאחר שהושאל לראשון לציון, נקלע כהן לסערה תקשורתית בעקבות סעיף בהסכם ההשאלה של כהן ממכבי תל אביב למכבי ראשון לציון, בו צוין שכהן לא ישתתף במפגשים בין הקבוצות, אך הקבוצות נקבעו לשחק אחת מול השנייה בשלב חצי גמר גביע המדינה, בו חיסרונו של כהן יעניק למכבי יתרון גדול על מכבי ראשון לציון. בסופו של דבר הצהובים אישרו לכהן לשחק בחצי הגמר מולם. לאחר הסיפור כהן הפסיד עם ראשון לציון למכבי תל אביב, כאשר זאתי ממשיכה עד לגמר וזוכה בגביע המדינה. כהן הציג לאורך תקופתו בראשון לציון ממוצעים נאים של 10.9 נקודות ביחד עם 5 ריבאונדים למשחק, אך למרות היכולת הטובה שהפגין סיימה ראשון לציון במקום ה-10 בסיום העונה הסדירה ולא העפילה לפלייאוף הליגה.

### הפועל ירושלים (2016-2015)

ב23 ביולי 2015 חתם כהן בהפועל ירושלים על חוזה לשלוש שנים, אך בעקבות הקו הקדמי העמוס שהיה לקבוצה באותה עונה הושאל כהן לאריס סלוניקי מליגת העל היוונית. ב-26 משחקים באריס סלוניקי, העמיד כהן ממוצעים של 5.1 נקודות ו-3.2 ריבאונדים. בקיץ 2016 שוחרר מירושלים.

### מכבי אשדוד באר טוביה (2017-2016)

ב13 ביולי 2016 חתם כהן במכבי אשדוד באר טוביה בתור השחקן ישראלי הבכיר של הקבוצה. כהן הציג את היכולת הטובה ביותר בקריירה שלו עד כה, כשהוא מציג ממוצעים של 13.2 נקודות ו-7.7 ריבאונדים למשחק, אך היכולת הטובה שלו לא הספיקה כדי להוביל את מכבי אשדוד אל הפלייאוף, והקבוצה סיימה במקום ה-11 בסיום העונה הסדירה בליגה.

(כהן במדי מכבי תל אביב, 2018)
### מכבי תל אביב (2020-2017)

ב-27 ביוני 2017 חזר כהן לקבוצתו הישנה וחתם על חוזה לשנתיים במכבי תל אביב. באותה עונה תרם כהן ממוצעים של 8.9 נקודות ו-4.9 ריבאונדים למשחק, וסייע לקבוצה לזכות באליפות המדינה לאחר ניצחון במשחק הגמר 95-75 על הפועל חולון, בו מצטיין כהן כאשר הוא מוביל את קלעי מכבי תל אביב עם 18 נקודות. באותה עונה הקבוצה שוב נכשלה להעפיל לפלייאוף היורוליג וסיימה במקום העשירי בסיום העונה הסדירה, רחוקה שתי מקומות מהמקום השמיני אשר מוביל אל הפלייאוף. בעונתו השנייה בקדנציה המחודשתת של כהן במכבי זכה המתאזרח של הצהובים שוב באליפות המדינה והיה חלק מרכזי שהוביל את מכבי לאליפות שנייה ברציפות, כשהוא מציג ממוצעים של 7.5 נקודות ו-4.3 ריבאונדים למשחק. ב-25 ביוני 2019 האריך כהן את חוזהו לשנה שלישית במכבי. ב-23 בדצמבר 2019 קלע כהן שיא קריירה בישראל בניצחון מכבי תל אביב על הפועל גלבוע/גליל בו הוא קולע 33 נקודות. כהן היה חלק מהקמפיין המצוין של הקבוצה באותה עונה ביורוליג, עד שהמפעל הופסק בעקבות מגפת הקורונה. בסיום העונה סייע כהן לקבוצה לזכות בפעם השלישית באליפות המדינה כשהוא תורם ממוצעים של 10.8 נקודות ו-4.8 ריבאונדים למשחק וסיים את הקדנציה השנייה שלו בקבוצה בתור קפטן הצהובים.

### אוברדוירו (2021-2020)

ב-29 ביולי 2020 חתם לשנה באוברדוירו מליגת העל הספרדית בכדורסל. כהן שיחק בקבוצה 35 משחקים, בהם קלע 8.2 נקודות ולקח 3.8 ריבאונדים. באותה עונה סיימה אוברדיורו במקום ה-14 בסיום העונה הסדירה ולא העפילה לפלייאוף הליגה הספרדית.

### מכבי תל אביב (2021- הווה)

ב-5 ביולי 2021 כהן חזר לקדנציה שלישית במכבי תל אביב, בחוזה לשנתיים. באותה עונה כהן היה שותף לאחת העונות הרעות שידע מועדון הכדורסל מכבי תל אביב, כשהם מודחים בבושת פנים בחצי גמר גביע המדינה להפועל תל אביב, מפסידה לבני הרצליה 2-1 בסדרת חצי הגמר באליפות הליגה, בנוסף להדחה בשלב רבע הגמר של היורוליג לריאל מדריד. כהן היה שותף לעונת 2022/2023 של הצהובים, עונה שנחשבה לעונה מוצלחת במיוחד בה הוא מגיע ביחד עם הקבוצה לרבע גמר היורוליג לאחר סדרה מתוחה בה הקבוצה מפסידה 3-2 למונקו, וזוכה באליפות הרביעית שלו במדי מכבי תל אביב לאחר ניצחון 1-2 על הפועל תל אביב. ב-21 ביוני 2023 כהן האריך את חוזהו עד לשנת 2025 בקבוצה.

קריירת נבחרות
-------------

בקיץ 2010 שיחק ג'ייק כהן במדי נבחרת העתודה של ישראל (עד גיל 20) וסיים כמלך הסלים של אליפות אירופה לדרג ב'. הוא קלע 20 נקודות בממוצע למשחק ובנוסף, הוריד שמונה ריבאונדים, כשישראל סיימה חמישית באליפות.

כהן היה בסגל של נבחרת ארה"ב למשחקי המכביה 2013, אך לא שיחק כי במקום זאת שיחק בליגת הקיץ של ה-NBA במאמץ להיבחר על ידי קבוצת NBA.

כהן הוא חבר הסגל של נבחרת ישראל, והשתתף באימונים ובמשחקי ההכנה שלה במהלך טורניר מוקדמות יורובאסקט 2015 וכך גם במוקדמות יורובאסקט 2022 ובמוקדמות מונדובאסקט 2023.

כהן היה אמור להשתתף ביורובאסקט 2017, אך נופה ממנו, לאחר שלא הגיע לאימון הפתיחה של הנבחרת.

ב-18 ביוני 2017 הוכר כהן כישראלי על ידי פיב"א, לאור בקשת איגוד הכדורסל הישראלי לקראת משחקי קדם אליפות העולם 2019. קבלת הבקשה נומקה בחינוך היהודי שעבר כהן ובשנותיו כשחקן בישראל מה שמוכיח את זיקתו לישראל.

ב-24 בנובמבר 2017, הוא ערך את הופעתו הראשונה בנבחרת הבוגרת במשחק מוקדמות גביע העולם בכדורסל של פיב"א 2019 מול אסטוניה, ורשם 10 נקודות, 7 ריבאונדים ו-3 אסיסטים.

תארים
-----

מכבי תל אביב:
* אליפויות (4): 2017/2018, 2018/2019, 2019/2020, 2022/2023.
* גביע המדינה (1): 2014/2015.
* גביע ווינר (4): 2013/2014, 2017/2018, 2021/2022, 2022/2023.

קישורים חיצוניים
----------------

ויקישיתוף מדיה וקבצים בנושא **ג'ייק כהן** בוויקישיתוף
* ג'ייק כהן, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל, באתר מכבי תל אביב
* פרופיל, באתר מנהלת הליגה

הערות שוליים
------------

1. ↑  ג'ייק כהן חתם ל-4 שנים במכבי תל אביב, באתר וואלה!‏, 8 ביולי 2013
2. ↑  ורד כהן‏, מכבי תל אביב: טיוס עזב רשמית, כהן שוחרר, פבראני על סף חתימה, באתר וואלה!‏, 7 ביולי 2015
3. ↑  ג'ייק כהן הושאל למכבי ראשון לציון, באתר Maccabi "ELECTRA" Tel Aviv, ‏17/1/2014
4. ↑  אור שקדי, ורד כהן‏, האיגוד עשוי לחייב את ג'ייק כהן לשחק בגביע, באתר וואלה!‏, 2 בפברואר 2014
5. ↑  ורד כהן‏, הפועל ירושלים: ג'ייק כהן הגיע להבנות, צפוי להרוויח 450 אלף דולר ל-3 שנים, באתר וואלה!‏, 23 ביולי 2015
6. ↑  רועי גלדסטון, ‏הפועל י-ם תשאיל את ג'ייק כהן לאריס סלוניקי, באתר ערוץ הספורט, 10 באוגוסט 2015
7. ↑  שחר כחלון, החתמה איכותית למכבי אשדוד/באר טוביה: ג'ייק כהן חתם בקבוצה, באתר אשדוד נט, ‏13/7/2016
8. ↑  אפרת עמורבן, ג'ייק כהן חתם במכבי ת"א, סילי עוזב, באתר ynet, 26 ביוני 2017
9. ↑  אתר למנויים בלבד אריה ליבנת, מכבי תל אביב האריכה את חוזהו של ג'ייק כהן בעונה נוספת, באתר הארץ, 25 ביוני 2019
10. ↑  ג'ייק כהן: "זה מראה ממה אנחנו עשויים", באתר ערוץ הספורט, 24 בדצמבר 2019
11. ↑  אור שקדי‏, ג'ייק כהן חתם באוברדוירו הספרדית לעונה הבאה, באתר וואלה!‏, 29 ביולי 2020
12. ↑  רועי כהן, ‏רשמית: ג'ייק כהן חתם במכבי תל אביב, באתר ערוץ הספורט, 5 ביולי 2021
13. ↑  עמרי מנהיים, ‏עד 2025: ג'ייק כהן נשאר במכבי תל אביב, באתר ערוץ הספורט, 21 ביוני 2023
14. ↑  ניר קפלן, ‏בשורה לקטש: ג'ייק כהן לא ייחשב כמתאזרח, באתר ערוץ הספורט, 18 באוקטובר 2017